Sigit Witjaksono

Sigit Witjaksono (asma Tionghoa: Go Tjun Hian) inggih punika tokoh batik saking Lasem, Kabupaten Rembang, Jawa Tengah. Panjenenganipun dikenal minangka pengrajin lan pengusaha Bathik Lasem, mliginipun wonten ing pangembangan bathik kanthi motif lan unsur budaya Jawa lan Tionghoa. Sigit Witjaksono kagungan peran wonten ing upaya pelestarian Bathik Lasem, kalebet Bathik Telung Nagri.

 Kulawarga 
Sigit Witjaksono miyos saking kulawarga peranakan Tionghoa ing Lasem ingkang sampun suwe nggeluti usaha bathik. Leluhuré dipunsebat sampun manggon ing wilayah Lasem wiwit abad kaping-18, minangka tahun 1740 an. Wiwit taun 1969, Sigit Witjaksono wiwit nglajengaken usaha batik kulawarga ing Desa Babagan, Lasem. Sajeroning perkembangane, usaha bathik ingkang dipunlampahi nate ngalami surut lan maju. Sanadyan makaten, panjenenganipun tetep nerusaken kegiatan mbatik lan njagi kalanjutan produksi Bathik Lasem.

Sigit Witjaksono kagungan garwa ingkang asalipun saking latar budaya Jawa, ingkang asma Marpat Rohani (utawi Marpat Rochani), inggih punika wanita Jawa asli putri pejabat daerah, ingkang kagungan agami Islam. Dene Sigit piyambak ing sawijining wekdal ndhèrèk agami Konghucu. Sanadyan béda latar budaya lan agami, kaluwarga punika urip rukun lan saling ngajeni, tanpa meksa pindhah keyakinan. Kauripan kulawarga Sigit asring dipunsebat minangka tuladha nyata toleransi lan pambauran budaya. Ing urip kulawarga, panjenenganipun lan garwanipun ngginakaken prinsip saling ngajeni latar budaya lan kapitadosan. Anak-anakipun dipunparing kebebasan kanggé milih agami nalika sampun diwasa.

 Karya 
jmpl|283x283px|Batik Toleransi
Sigit Witjaksono ngedegaken usaha batik ingkang dipunwastani Bathik Sekar Kencana. Bathik punika kawentar amargi ngugemi warna khas Bathik Telung Nagri, inggih punika abang Lasem (abang getih pitik), biru Pekalongan, lan soga Solo. Salah satunggaling inovasi paling wigati saking Sigit inggih punika pangginan motip sinografi (aksara Tionghoa) ing Bathik Lasem, ingkang dipunpadukaken kaliyan motif kembang (sekar), sekar jagad, naga, lan motif tradhisiyonal Jawa sanèsipun. Karya punika asring dipunsebat minangka batik sinografi utawa Bathik Toleransi.

Karya-karya Sigit Witjaksono boten namung dipunancang kanggé kaendahan visual, nanging ugi ngemot pesen moral lan filosofi. Aksara Tionghoa ing batikipun asring ngemu pepatah, donga, lan piwulang, kados ta babagan umur dawa, katentreman, kesehatan, persaudaraan, lan perdamaian. Sigit pitados bilih pamasukan unsur budaya Tionghoa wonten ing batik Jawa boten ndadosaken batik punika sirna jati dhirinipun, nanging kosokwangsulipun dados sarana pangembangan kreativitas lan pambauran budaya. Panjenenganipun nate ngendika bilih sadaya manungsa saking papat penjuru donya punika sadulur, kanthi ngutip unen-unen Tionghoa: “Si Hai Zie Nei Jie Xiont Di Ye” (ing papat penjuru samodra, sadaya manungsa punika sadulur).

 Peran sosial lan budaya 
jmpl|197x197px|Makam Sigit Witjaksono 
Sigit Witjaksono dipunmangertosi minangka pribadi ingkang nasionalis lan ngajeni kabinekaan. Panjenenganipun asring dipunundang dados narasumber lan dosen tamu ing manéka forum kanggé rembagan toleransi, budaya, lan keberagaman.

Ing Lasem, Sigit dipunajeni minangka sesepuh batik. Kathah pengrajin batik lan generasi enom ingkang sinau batik Lasem saking panjenenganipun. Miturut pamanggih para pengusaha batik lan pamaréntah daerah, Sigit kagungan peran wigati ing pelestarian batik Lasem lan regenerasi pembatik.

Sigit Witjaksono tilar donya ing wulan Juni 2021. Sanadyan sampun seda, warisan budaya lan usaha batikipun taksih dilajengaken déning kulawarganipun, kalebet putu lan anak-anakipun ing Desa Babagan, Lasem. Karya-karya Sigit Witjaksono dipunanggep minangka pérangan wigati saking sajarah batik peranakan Lasem lan dados simbol toleransi, keberagaman, lan pambauran budaya ing Indonesia.

 Cathetan suku 

Kategori:WikiWastra